Rino Serra/Le fior dël mal/096


XCVI. Ël gieugh 
Sle poltron-e scolorà 'd cortisan-e veje, 
Palie, parpèile colorà, euj ësmorfios, fataj, 
Sivëttand e fasend da soe màire orije 
Robaté 'n dindinament ëd pere e 'd metaj; 

Antorn a vej tapiss ëd face sensa làver, 
Làver sensa color, massëlle con dent mancant 
E 'd dij agità da na grand infernal frev, 
Fogné la sacòcia veuida o 'l sen frissonant; 

Na fila 'd pali lampadari sot plafon schifos 
E lampade smisurà a projëtto ij sò ciairor 
Sota front sombre 'd poeta giumai famos 
Ch'a ven-o a dësperde ij sò sagnant sudor; 

Cost a l'é 'l nèir quàder che 'nt un seugn ëd la neut 
L'hai vist dëslupesse sota mè euj andvin. 
Mi medesim ant l'àngol ëd la gròta mut, 
L'hai vist-me pogià, frèid, mut, che 'nvidiavo da bin, 

A cola gent, la passion tacant invidiavo, 
Ëd veje putane la funeraria alegrìa, 
Tui gajardament, an facia a mi a traficavo, 
L'un ël sò vej onor, l'àutr soa blëssa svanìa! 

Mè cheur s'é spaventasse 'nt l'invidié 'sti pòvr òm 
Ch'a coro vers l'abiss ëspalancà con fërvor, 
Che sodisfàit ëd sò sangh, a preferisso sòn: 
Al gnente l'infern e a la mòrt ël dolor! 

Rino Serra
Leteratura piemontèisa
Baudelaire